Document ID: 32007R1445

EUROOPAN PARLAMENTIN JA NEUVOSTON ASETUS (EY) N:o 1445/2007,
annettu 11 päivänä joulukuuta 2007,
yhteisten sääntöjen antamisesta ostovoimapariteetteja koskevan perusaineiston hankkimisesta, laskennasta ja levittämisestä
(ETA:n kannalta merkityksellinen teksti)
EUROOPAN PARLAMENTTI JA EUROOPAN UNIONIN NEUVOSTO, jotka
ottavat huomioon Euroopan yhteisön perustamissopimuksen ja erityisesti sen 285 artiklan 1 kohdan,
ottavat huomioon komission ehdotuksen,
ottavat huomioon Euroopan talous- ja sosiaalikomitean lausunnon (1),
noudattavat perustamissopimuksen 251 artiklassa määrättyä menettelyä (2),
sekä katsovat seuraavaa:
(1)
Yhteisöllä on oltava jäsenvaltioiden ostovoimapariteetit (OVP), joilla poistetaan jäsenvaltioiden väliset hintatasoerot, jotta suoria volyymivertailuja eri jäsenvaltioiden bruttokansantuotteiden (BKT) kesken voitaisiin tehdä.
(2)
Yhteisön ostovoimapariteetit on tuotettava Euroopan kansantalouden tilinpito- ja aluetilinpitojärjestelmästä yhteisössä 25 päivänä kesäkuuta 1996 annetun neuvoston asetuksen (EY) N:o 2223/96 (3), jossa säädetään kansallista tilinpitoa jäsenvaltioissa koskevat puitteet, mukaisia yhdenmukaistettuja menetelmiä noudattaen.
(3)
Jäsenvaltioita kannustetaan tuottamaan tietoja alueellisista ostovoimapariteeteista.
(4)
Euroopan aluekehitysrahastoa, Euroopan sosiaalirahastoa ja koheesiorahastoa koskevista yleisistä säännöksistä 11 päivänä heinäkuuta 2006 annetussa neuvoston asetuksessa (EY) N:o 1083/2006 (4) säädetään, että rakennerahastorahoitusta lähentymistavoitteen perusteella saavien alueiden on oltava 26 päivänä toukokuuta 2003 annetussa Euroopan parlamentin ja neuvoston asetuksessa (EY) N:o 1059/2003 (5) tarkoitetun yhteisön tilastollisten alueyksiköiden nimikkeistön 2-tason mukaisia. Niiden BKT:n asukasta kohden on ostovoimapariteettina mitattuna ja kautta 2000-2002 koskevien yhteisön lukujen perusteella oltava alle 75 prosenttia saman viitekauden EU-25:n BKT:n keskiarvosta. Alueellisten ostovoimapariteettien puuttuessa luettelo alueista, jotka voivat saada varoja rakennerahastoista, voidaan laatia kansallisten ostovoimapariteettien perusteella. Kansallisia ostovoimapariteetteja voidaan käyttää myös kullekin alueelle myönnettävien varojen määrän vahvistamiseksi.
(5)
Asetuksessa (EY) N:o 1083/2006 säädetään, että koheesiorahastorahoitusta saavien jäsenvaltioiden bruttokansantulon (BKTL) asukasta kohden on ostovoimapariteettina mitattuna ja kautta 2001-2003 koskevien yhteisön lukujen perusteella oltava alle 90 prosenttia EU-25:n BKTL:n keskiarvosta ja niillä on oltava ohjelma perustamissopimuksen 104 artiklassa tarkoitettujen taloudellisten lähentymisvaatimusten täyttämiseksi.
(6)
Euroopan yhteisöjen virkamiehiin sovellettavien henkilöstösääntöjen, jotka on vahvistettu asetuksella (ETY, Euratom, EHTY) N:o 259/68 (6), jäljempänä ”henkilöstösäännöt”, liitteessä XI olevassa 1 artiklassa säädetään, että henkilöstösääntöjen 65 artiklan 1 kohdassa tarkoitettua tarkistusta varten komissio (Eurostat) laatii vuosittain ennen lokakuun loppua kertomuksen elinkustannusten kehityksestä Brysselissä, Brysselin ja eräiden jäsenvaltioissa sijaitsevien asemapaikkojen välisistä hintapariteeteista sekä keskushallinnon palveluksessa olevien kansallisten virkamiesten palkkojen ostovoiman kehityksestä.
(7)
Komissio (Eurostat) kerää jo nykyisin jäsenvaltioilta joka vuosi vapaaehtoisuuteen perustuvia perustietoja ostovoimapariteeteista. Tästä toiminnasta on tullut vakiintunut käytäntö jäsenvaltioissa. Oikeudellinen kehys on kuitenkin tarpeen, jotta varmistetaan kestävä ostovoimapariteettien kehittäminen, tuottaminen ja levittäminen.
(8)
Nykyisen käytännön mukaista säännöllistä ennakkotietojen hankkimista olisi jatkettava, jotta saatavilla pidetään viimeisimpiä mahdollisia tietoja.
(9)
Tämän asetuksen täytäntöön panemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY (7) mukaisesti.
(10)
Komissiolle olisi erityisesti siirrettävä toimivalta mukauttaa määritelmiä ja liitteessä II esitettyjä perusnimikkeitä sekä määritellä laatukriteereitä. Koska nämä toimenpiteet ovat laajakantoisia ja niiden tarkoituksena on muuttaa tämän asetuksen muita kuin keskeisiä osia tai täydentää tätä asetusta lisäämällä siihen uusia muita kuin keskeisiä osia, niistä on päätettävä päätöksen 1999/468/EY 5 a artiklassa säädettyä valvonnan käsittävää sääntelymenettelyä noudattaen.
(11)
Jäsenvaltiot eivät voi riittävällä tavalla toteuttaa tämän asetuksen tavoitetta, joka on yhteisten sääntöjen antaminen ostovoimapariteetteja koskevan perusaineiston hankkimisesta, laskennasta ja levittämisestä, vaan se voidaan saavuttaa paremmin yhteisön tasolla, joten yhteisö voi toteuttaa toimenpiteitä perustamissopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tämän tavoitteen saavuttamiseksi tarpeen.
(12)
Neuvoston päätöksellä 89/382/ETY, Euratom (8) perustettua tilasto-ohjelmakomiteaa on kuultu mainitun päätöksen 3 artiklan mukaisesti,
OVAT ANTANEET TÄMÄN ASETUKSEN:
1 artikla
Tavoite
Tämän asetuksen tavoitteena on antaa yhteisön säännöt ostovoimapariteetteja (OVP) koskevan perusaineiston hankkimisesta, laskennasta ja levittämisestä.
2 artikla
Soveltamisala
1. Tuotettavalla perusaineistolla tarkoitetaan ostovoimapariteettien laskemiseksi ja laadun varmistamiseksi tarvittavia tietoja.
Tämä perusaineisto sisältää hinnat, BKT:n loppukäyttöpainot ja muut liitteessä I luetellut tiedot.
Tietoja kerätään liitteessä I ilmoitetun vähimmäisaikavälin mukaisesti. Tietojenkeruu on tehtävä useammin vain perustelluissa poikkeusolosuhteissa.
2. Ostovoimapariteetit lasketaan tavaroiden ja palvelujen kansallisten keskihintojen perusteella käyttämällä jäsenvaltioiden talousalueeseen liittyvää perusaineistoa Euroopan kansantalouden tilinpito- ja aluetilinpitojärjestelmässä yhteisössä, jäljempänä ”EKT 95” vahvistetulla tavalla.
3. Ostovoimapariteetit lasketaan liitteen II perusnimikkeiden mukaisesti, jotka ovat yhdenmukaisia asetuksessa (EY) N:o 2223/96 määritettyjen BKT-luokitusten kanssa.
3 artikla
Määritelmät
Tässä asetuksessa noudatetaan seuraavia määritelmiä:
a)
”Ostovoimapariteetilla” (”OVP”) tarkoitetaan alueellisia deflaattoreita ja valuuttamuuntimia, joita käytetään eri maiden keskinäisten hintatasoerojen vaikutusten poistamiseksi, mikä mahdollistaa BKT:n komponenttien volyymivertailut ja hintatasovertailut.
b)
”Ostovoimastandardilla” (”OVS”) tarkoitetaan valuutan yhteistä keinotekoista viiteyksikköä, jota käytetään Euroopan unionissa ilmaisemaan taloudellisten aggregaattien volyymiä tehtäessä alueellisia vertailuja siten, että maidenväliset hintatasoerot on poistettu.
c)
”Hinnoilla” tarkoitetaan lopullisten kuluttajien maksamia ostajan hintoja.
d)
”Loppukäyttöpainoilla” tarkoitetaan käypähintaisen BKT:n menoerien osuuksia.
e)
”Perusnimikkeellä” tarkoitetaan sen BKT-erittelyn hyödykkeiden alinta aggregoitua tasoa, josta pariteetit lasketaan.
f)
”Hyödykkeillä” tarkoitetaan tarkasti määriteltyjä hintahavainnoinnissa käytettäviä tavaroita tai palveluja.
g)
”Todellisilla ja laskennallisilla vuokrilla” tarkoitetaan samaa kuin komission asetuksessa (EY) N:o 1722/2005 (9).
h)
”Palkansaajakorvauksilla” tarkoitetaan samaa kuin asetuksessa (EY) N:o 2223/96.
i)
”Ajallisilla korjauskertoimilla” tarkoitetaan kertoimia, joilla tutkimusaikana saadut keskihinnat mukautetaan vuosittaisiksi keskihinnoiksi.
j)
”Alueellisilla korjauskertoimilla” tarkoitetaan kertoimia, joilla yhdestä tai useammasta jäsenvaltion talousalueella sijaitsevasta paikasta saadut keskihinnat mukautetaan kansallisiksi keskihinnoiksi.
k)
”Edustavilla hyödykkeillä” tarkoitetaan hyödykkeitä, jotka kuuluvat tai joiden katsotaan kuuluvaan perusnimikkeen suhteellisten kokonaiskustannusten mukaan tärkeimpien kansallisilla markkinoilla ostettavien hyödykkeiden joukkoon.
l)
”Edustavuuden osoittimilla” tarkoitetaan ilmaisimia tai muita indikaattoreita, joilla edustaviksi hyödykkeiksi eri jäsenvaltioissa valitut hyödykkeet osoitetaan.
m)
”Tasa-edustavuudella” tarkoitetaan ominaisuutta, joka tarvitaan hyödykeluettelon laatimiseksi perusnimikettä kohden siten, että kukin jäsenvaltio voi hinnoitella sellaisen määrän edustavia tuotteita, joka on perusnimikkeen kattamien tuotteiden heterogeenisuuden ja hintatasojen sekä menojen mukainen.
n)
”Transitiivisuudella” tarkoitetaan ominaisuutta, jossa minkä tahansa kahden jäsenvaltion suorassa vertailussa saadaan sama tulos kuin vertaamalla epäsuorasti minkä tahansa muun jäsenvaltion kautta.
o)
”Virheellä” tarkoitetaan virheellisen perustiedon käyttöä tai laskentamenettelyn virheellistä soveltamista.
p)
”Viitevuodella” tarkoitetaan kalenterivuotta, johon tietyt vuosittaiset tulokset liittyvät.
q)
”Kiinnityksellä” tarkoitetaan alkuperäisen jäsenvaltioryhmän välisten ostovoimapariteettien voimassa pitämistä tilanteessa, jossa tulokset on alun perin laskettu tietylle jäsenvaltioryhmälle, vaikka ne myöhemmin laskettaisiin alkuperäistä suuremmalle joukolle jäsenvaltioita.
4 artikla
Tehtävät ja vastuualueet
1. Komission (Eurostat) tehtäviin kuuluu:
a)
koordinoida perustiedon hankintaa;
b)
laskea ja julkaista ostovoimapariteetit;
c)
varmistaa ostovoimapariteettien laatu 7 artiklan mukaisesti;
d)
kehittää menetelmiä jäsenvaltioita kuultuaan ja tiedottaa niistä;
e)
varmistaa, että jäsenvaltioilla on mahdollisuus antaa huomautuksensa OVP-tuloksista ennen niiden julkaisemista ja että kaikki tällaiset huomautukset otetaan asianmukaisesti huomioon; ja
f)
liitteessä I olevassa 1.1 kohdassa tarkoitetun menetelmäoppaan laatiminen ja sen levittäminen.
2. Jäsenvaltiot noudattavat liitteessä I määrättyjä menettelyjä perusaineistoa tuottaessaan.
Jäsenvaltiot antavat kirjallisen hyväksynnän niiden vastuulla oleville tutkimustuloksille sen jälkeen kun tietojen validointiprosessi on saatettu loppuun, liitteessä I olevan 5.2 kohdan mukaisesti enintään yhden kuukauden kuluessa.
Jäsenvaltiot hyväksyvät tietojenkeruumenetelmät ja tarkistavat tietojen uskottavuuden myös tapauksissa, joissa perusaineiston hyödykkeitä koskevat tiedot on tuottanut komissio (Eurostat).
5 artikla
Perusaineiston toimittaminen
1. Jäsenvaltiot toimittavat liitteessä I luetellun perusaineiston komissiolle (Eurostat) niiden voimassa olevien yhteisön säännösten mukaisesti, jotka koskevat tietojen toimittamista.
2. Liitteessä I lueteltu perusaineisto toimitetaan mainitussa liitteessä säädetyssä teknisessä muodossa ja siinä määriteltyjen määräaikojen kuluessa.
3. Jos perusaineiston hyödykkeitä koskevat tiedot toimittaa jäsenvaltioille komissio (Eurostat), se toimittaa selostuksen käytetyistä menetelmistä, jotta jäsenvaltiot voivat tarkistaa uskottavuuden.
6 artikla
Tilastoyksiköt
1. Liitteessä I lueteltu perusaineisto saadaan neuvoston asetuksessa (ETY) N:o 696/93 (10) määritellyistä tilastoyksiköistä tai muista lähteistä, jotka tuottavat liitteessä I olevassa 5.1 kohdassa säädetyt laatuvaatimukset täyttävää tietoa. Kunkin jäsenvaltion on ilmoitettava komissiolle tilastoyksikön tyyppi tai lähde tietojen välittämisen yhteydessä.
2. Jäsenvaltioiden on käytettävä tietojen toimittamiseen tai tiedonkeruuta koskevaan yhteistyöhön sellaisia tilastoyksiköitä, joiden avulla on mahdollista seurata tosiasiallisesti veloitettuja hintoja ja saada todenmukaista ja kattavaa tietoa pyydettäessä.
7 artikla
Laatukriteerit ja laadunvalvonta
1. Komissio (Eurostat) ja jäsenvaltiot perustavat liitteessä I olevassa 5.3 kohdassa tarkoitettuihin kertomuksiin ja arviointeihin perustuvan laadunvalvontajärjestelmän.
2. Jäsenvaltiot toimittavat komissiolle (Eurostat) sen pyynnöstä kaikki ne tiedot, joita tarvitaan liitteessä I luetellun perusaineiston laadun arvioimiseksi.
Jäsenvaltiot toimittavat komissiolle (Eurostat) yksityiskohtaiset tiedot kaikista käytettyihin menetelmiin myöhemmin tehtävistä muutoksista ja niiden syistä tai liitteessä I tarkoitetusta menetelmäoppaasta tehdyistä poikkeuksista.
3. Jäsenvaltiot toimittavat komissiolle (Eurostat) laatukertomukset niistä tutkimuksista, joista ne ovat vastuussa, liitteessä I olevan 5 kohdan mukaisesti.
4. Laadunvalvonnan perustana toimivat yhteiset kriteerit ja liitteessä I olevassa 5.3 kohdassa tarkoitettujen laatukertomusten rakenne vahvistetaan 11 artiklan 3 kohdassa tarkoitettua valvonnan käsittävää sääntelymenettelyä noudattaen.
8 artikla
Jakso
Komissio (Eurostat) laskee OVP:t jokaiselle kalenterivuodelle.
9 artikla
Levittäminen
1. Komissio (Eurostat) julkaisee lopulliset vuosittaiset tulokset viimeistään 36 kuukauden kuluttua viitevuoden päättymisestä.
Julkaisu perustuu komission (Eurostat) käytettävissä viimeistään kolme kuukautta ennen julkaisupäivää oleviin tietoihin.
Tämän kohdan säännökset eivät vaikuta komission (Eurostat) oikeuteen julkaista ennakkotietoja ennen kuin viitevuoden päättymisestä on kulunut 36 kuukautta, ja komission (Eurostat) on annettava ne yleisön käyttöön myös verkkosivuillaan.
2. Komission (Eurostat) on julkaistava kustakin jäsenvaltiosta aggregoidulla tasolla vähintään seuraavat tiedot:
a)
OVP:t BKT:n tasolla,
b)
OVP:t kotitalouksien yksilöllisistä kulutusmenoista ja todellisesta yksilöllisestä kulutuksesta,
c)
hintatasoindeksit suhteessa yhteisön keskiarvoon, ja
d)
BKT, kotitalouksien yksilölliset kulutusmenot ja todellinen yksilöllinen kulutus sekä vastaavat luvut asukasta kohden OVS:nä ilmaistuna.
3. Jos tulokset lasketaan suuremmalle maaryhmälle, jäsenvaltioiden OVP:t säilytetään siitä huolimatta kiinnitysperiaatteen mukaisesti.
4. Lopullisia julkaistuja OVP:itä ei yleensä tarkisteta.
Liitteessä I olevan 10 kohdan soveltamisalaan kuuluvista virheistä julkaistaan kuitenkin korjatut tulokset kyseisessä kohdassa määrätyn menettelyn mukaisesti.
Poikkeuksellisia yleisiä tarkistuksia voidaan tehdä, jos EKT 95:n peruskäsitteisiin on tehty sellaisia muutoksia, että ne vaikuttavat OVP-tuloksiin ja sen myötä jonkin jäsenvaltion BKT:n volyymi-indeksiin enemmän kuin yhden prosenttiyksikön verran.
10 artikla
Korjauskertoimet
Jäsenvaltioita ei vaadita suorittamaan tutkimuksia ainoastaan niiden korjauskertoimien laatimiseksi, joita käytetään Euroopan yhteisöjen virkamiesten ja muun henkilöstön palkkojen ja eläkkeiden laskentaan henkilöstösääntöjen mukaisesti.
11 artikla
Komiteamenettely
1. Komissiota avustaa tilasto-ohjelmakomitea.
2. Jos tähän kohtaan viitataan, sovelletaan päätöksen 1999/468/EY 5 ja 7 artiklaa ottaen huomioon mainitun päätöksen 8 artiklan säännökset.
Päätöksen 1999/468/EY 5 artiklan 6 kohdassa tarkoitettu määräaika vahvistetaan kolmeksi kuukaudeksi.
3. Jos tähän kohtaan viitataan, sovelletaan päätöksen 1999/468/EY 5 a artiklan 1-4 kohtaa ja 7 artiklaa ottaen huomioon mainitun päätöksen 8 artiklan säännökset.
12 artikla
Täytäntöönpanotoimenpiteet
1. Tämän asetuksen täytäntöönpanemiseksi tarvittavat toimenpiteet, taloudellisten ja teknisten muutosten huomioon ottamiseksi tarkoitetut toimenpiteet mukaan luettuina, hyväksytään 2 ja 3 kohdan säännösten mukaisesti, sikäli kuin se ei lisää suhteettomasti jäsenvaltioille koituvia kustannuksia.
2. Seuraavat tämän asetuksen täytäntöönpanemiseksi tarvittavat toimenpiteet hyväksytään 11 artiklan 2 kohdassa tarkoitettua sääntelymenettelyä noudattaen:
a)
liitteessä I olevassa 5.1 ja 5.2 kohdassa tarkoitettujen vähimmäisstandardien määritteleminen, jotka mahdollistavat tietojen olennaisen vertailukelpoisuuden ja edustavuuden;
b)
liitteessä I tarkoitettujen käytettäviä menetelmiä koskevien yksityiskohtaisten vaatimusten määritteleminen; ja
c)
perusnimikkeiden sisältöä koskevan yksityiskohtaisen kuvauksen laatiminen ja mukauttaminen edellyttäen, että ne pysyvät EKT 95-järjestelmän tai muun sitä seuraavan järjestelmän mukaisina.
3. Seuraavat toimenpiteet, joilla muutetaan tämän asetuksen muita kuin keskeisiä osia, myös täydentämällä niitä, hyväksytään 11 artiklan 3 kohdassa tarkoitettua valvonnan käsittävää sääntelymenettelyä noudattaen:
a)
määritelmien mukauttaminen;
b)
(liitteessä II tarkoitetun) perusnimikeluettelon mukauttaminen; ja
c)
edellä 7 artiklan 4 kohdassa tarkoitettujen laatukriteerien ja laatukertomusten rakenteen määritteleminen.
13 artikla
Rahoitus
1. Jäsenvaltiot saavat komissiolta komission tukisääntöjen mukaisista tukikelpoisista kustannuksista enintään 70 prosenttia rahoitustukea.
2. Tällaisen rahoitustuen määrä vahvistetaan osana Euroopan unionin vuotuisia talousarviomenettelyjä. Budjettivallan käyttäjä vahvistaa käytettävissä olevat määrärahat vuosittain.
14 artikla
Tarkistaminen ja kertomus
Tämän asetuksen säännöksiä tarkastellaan uudelleen viiden vuoden kuluttua sen voimaantulosta. Asetusta tarkistetaan tarvittaessa Euroopan parlamentille ja neuvostolle toimitettavan komission kertomuksen ja ehdotuksen perusteella.
15 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Strasbourgissa 11 päivänä joulukuuta 2007.

Labels: 12
15
19